Administratorul special al companiei timişorene de termoficare Colterm, aflată în insolvenţă, Alexandru Cristian Amza, a declarat, miercuri, că sezonul de încălzire pentru abonaţi s-a încheiat la 29 aprilie şi se intră în vară cu stocuri mai mari de combustibili faţă de perioada de referinţă a anului trecut, potrivit Agerpres.
"La cărbune avem în stoc 20.377 tone (faţă de 6.684,51 tone, la sfârşitul lunii aprilie 2023), în condiţiile unui consum mediu de cărbune energetic, în luna aprilie, de aproximativ 222 de tone/zi. Cantitatea totală achiziţionată în intervalul iunie 2023 - aprilie 2024 este de 176.053 tone de cărbune, la care se adaugă stocul de cărbune de la finalul sezonului anterior de încălzire, de 7.767 tone. În total, 183.820 tone cărbune, din care s-au consumat până în prezent 163.443 tone", arată Alexandru Cristian Amza într-un comunicat.
La gaz este înmagazinată cantitatea de 36.308 MWh (faţă de stoc zero, în perioada similară a anului trecut), la care se va adăuga cantitatea de 6.519 MWh, contractată pentru înmagazinare în cursul lunii mai.
"Vestea bună este că societatea noastră a reuşit să semneze un contract cu Romgaz pentru un cost cu aproape 30% mai mic decât cel de bază (valabil până la finele anului). Suplimentar, avem contractată, tot de la Romgaz, şi cantitatea de 220.000 de MWh, la o valoare de 27.277.851 de lei, pentru perioada 1 aprilie - 31 decembrie 2024, destinată consumului populaţiei. Toate acestea dovedesc faptul că în ultimii ani Colterm a recâştigat încrederea partenerilor de piaţă şi că este un jucător serios, care îşi achită datoriile conform înţelegerilor", afirmă Amza.